Is-Segretarju Parlamentari responsabbli mill-Ippjanar Michael Farrugia ppublika white paper għall-konsultazzjoni pubblika b’numru ta’ reviżjonijiet għal-liġi tal-2010 li tirregola l-ambjent u l-ippjanar tal-iżvilupp. Ir-reviżjonijiet huma indirizzati b’mod ewlieni biex il-MEPA tinqasam f’żewġ awtoritajiet separati skont il-wegħda elettorali; waħda dwar l-ambjent u oħra dwar l-ippjanar. Il-Gvern ħabbar kif beħsiebu jaqsam l-Awtorità tal-ambjent u l-ippjanar fi tnejn biexn i kun hawn sistema ta’ ppjanar aktar effiċjenti u ambjent iktar sostenibbli. Is-Segretarju Parlamentari responsabbli mill-Ippjanar Michael Farrugia qal li d-dokument ta’ 100 proposta kif se tkun komposta l-Awtorità tal-Ippjanar tal-Iżvilupp u diversi tibdil fil-proċeduri fil-proċess tal-applikazzjoni u l-aġġudikar tagħhom. Il-Ministru tal-Ambjent Leo Brincat qal l-Awtorità l-oħra se tkun tal-Ambjent u r-Rizorsi. Is-Segretarju Parlamentari Farrugia u l-Konsulent tiegħu Robert Musumeci qalu li l-Gvern qed jipproponi li l-Awtorita’ tkun magħmula minn Kunsill Eżekuttiv responsabbli mit-tfassil tal-policies, l-amministrazzjoni u l-operat tal-Awtorità. L-Awtorita’ jingħad li tkun immexxija minn Chairman Eżekuttiv. Il-proposti jgħidu li l-permessi tal-bini jibdew jiddeċiduhom tliet bordijiet. Il-bord ewlieni tal-ippjanar li se jibda jinkludi rappreżentant tal-għaqdiet ambjentali; tal-Awtorità tal-Ambjent u tal-Kunsill Lokali skont fejn se jkun se jsir l-iżvilupp. Dan se jkun qed jiddeciedi l-permessi wara li tkun instemgħet il-fehma ta’ 16 -il entità jew dipartiment tal-Gvern inkluż dik tad-direttorat ambjentali. Intqal li l-Awtorità se tiġbor magħha l-bord għar-regolamenti tal-bini u l-bord tas-sanità. Peress li mhux il-permessi kollha jiġu quddiem il-bord ewlieni tal-ippjanar, qed ikun suġġerit li flok iż-żewġ kummissjonijiet tal-iżvilupp li hemm illum, ikun hemm waħda biss li tiddeċiedi kollox. Proposta oħra hi li jkun hemm ‘Unit Ċentrali għall-monitoraġġ” – li jilqa’ u jieħu azzjoni kontra żvilupp mibni mhux skont il-kundizzjonijiet tal-permess. Dr. Farrugia qal li se jinħatar Tribunal tal-Ambjent u l-Ippjanar indipendenti li qed jaħdem fuqu l-Ministeru tal-Ġustizzja li se jkun qed jiddeċiedi l-appelli kollha. Il-Gvern qal li se jraħħas it-tariffi tal-appelli. Madankollu id-deċiżjoni tat-Tribunal tista’ tkun kontestata ukoll fil-Qorti Ċivili fuq punti legali biss. Dwar bidliet fil-proċeduri intqal li qed ikun propost sistema ta’ ‘fast track’ bla screening fejn applikazzjonijiet li jkunu skont il-policies u fiż-żona tal-iżvilupp jibdew ikunu approvati fi żmien xahar. Dwar l-infurzar il-Gvern qal li se tibda tingħata twissija ta’ 50 jum qabel tittieħed azzjoni. Dwar l-Ambjent il-Ministru Leo Brincat u l-konsulent tiegħu Ian Stafrace spjegaw li l-Awtorità tal-Ambjent u r-Rizorsi se jkollha l-bord tagħha li jinkludi r-rappreżentant tal-għaqdiet ambjentali. Apparti li l-Awtorità se tibqa’ taqdi l-funzjonijiet li tagħmel illum fil-MEPA, is-Sur Brincat qal li l-bdil fil-liġi se jiffoka fuq iktar compliance u mhux infurzar.